**ELŐTERJESZTÉS**

**Körmend város Önkormányzata Képviselő-testülete 2014. május 29-i ülésére**

**Tárgy:** Körmend város Gondnokságának beszámolója

Tisztelt Képviselő-testület!

A Sövegjártó Zoltán által vezetett Városgondnokság most számol be először a Képviselő-testület előtt tevékenységéről, eredményeiről és kihívásairól.

A Városgondnokság a klasszikus településüzemelési feladatokat látja el, ezen felül kezeli a városi lakás –és nem lakás céljára szolgáló ingatlanokat, működteti az iskolákat, és az óvodák működtetéséhez is segítséget nyújt, a közfoglalkoztatotti programot működteti, foglalkoztatóként munkát ad a programban részt vevőknek. Különböző szakértelmet igénylő munkákról van szó, amely során a feladat megszervezése és a munkaerőállomány irányítása széles körű tájékozottságot, tapasztalatot igényel.

A beszámoló tartalmazza a személyi állomány összetételét és létszámát, és kitér arra is, milyen létszámban tudtak munkát adni a közfoglalkoztatásban részt vevőknek, örvendetes, hogy 4 főt közülük állományba is tudtak venni munkavégzésük és szorgalmuk alapján.

A beszámoló kitér a gépparkra, amelynek fejlesztése költségvetési éven túlnyúló, így ütemezetten valósul meg, s amelyre egyébként évek óta nincs pályázati támogatottság, önerőből kell megoldania a városnak.

Ezt követően a beszámoló részletesen kitér az ellátott feladati körre. Látni való, hogy az ingatlankezelés okozza a legtöbb megoldandó problémát a bérbeadónak, a hátralékok magasak, behajtásuk minimális szóhasználattal is „nehézkes”, a lakásbérleti jogviszony megszüntetése pedig évekig elhúzódó ügyintézéssel jár, mivel bíróság rendelheti el a végrehajtást.

Azt gondolom, hogy a Városgondnokságnál folyó munka minősége nagymértékben függ a vezető személyétől, ezért köszönet illeti Sövegjártó Zoltánt, aki új szemlélettel, elvárással és példamutatással vette át az intézmény irányítását. Bízzunk abban, hogy lépésről lépésre haladva sikerül az ismert problémákra megoldást találni, és a folyamatos gépkorszerűsítéssel sikerül a technikai feltételeket javítani. Az Önkormányzat folyamatosan figyelné a bérházrekonstrukciós vagy építési pályázatokat –ha lennének, ezek hiányában ilyen téren az Önkormányzat önerőből nem tud fejlesztést eszközölni. A közfoglalkoztatotti programot az Önkormányzat továbbra is fenntartja, és jó kapcsolatot ápol a Vízügyi Igazgatósággal, ahonnét szintén vezényelnek Körmendre munkavégzésre embereket.

Kérem a tisztelt Képviselő-testületet, hogy fogadja el az intézmény beszámolóját.

**HATÁROZATI JAVASLAT**

Körmend város Önkormányzata Képviselő-testülete Körmend város Gondnoksága szakmai munkájáról készült beszámolóját elfogadja, egyúttal megköszöni az elvégzett munkát, és felkéri az intézmény vezetőjét, hogy a géppark korszerűsítése terén figyelje továbbra is a pályázati lehetőségeket annak érdekében, hogy az eszközállomány korszerűsítése révén a munka hatékonyságának és a piaci bérmunkák számának növekedése megvalósítható legyen.

Körmend, 2014. május 9.

**Bebes István**

**polgármester**